
Pranešimo anotacija

Visą pusmetį lietuviška žiniasklaida gyvavo viena tema – prezidento Rolando Pakso skandalu, kurio pradžia laikoma 2003 m. spalio 30 d. Tą vakarą LNK televizijoje ir Delfi naujienų vartuose pasirodė pirma tuometinį prezidentą kompromituojanti informacija. Skandalas baigėsi 2004 m. balandžio 6 d., kai Seimas, inicijavęs prezidento apkaltos procedūrą, pašalino R. Paksą iš šalies vadovo pareigų. Antroji data sąlyginė, kadangi informacija apie R. Pakso politinę veiklą spaudoje nenustojo ėjusi, tačiau skandalą sukėlęs įvykis teisiškai įvertintas ir užbaigtas, o eskaluojami skandalo faktai – retrospektyva.

Per visą šį laikotarpį pasirodė ne tik visuomenės (politikų vertinimai, žmonių apklausos) bei žurnalistų (įvairaus žanro publikacijos ir laidos), bet ir įvairių sričių mokslininkų – politologų, filosofų, literatūrologų, istorikų bei psichologų pasisakymai. Dauguma jų stengėsi įvertinti R. Pakso elgesį – kalbėta apie jo populistinę retoriką, nekompetenciją, asmenybės silpnumą, grėsmingų aplinkos ryšių ir paties skandalo padarinius šalies politiniam procesui ar instituciniam prezidentūros įvaizdžiui. Tokių komentarų tema – pati politiko figūra, jų tikslas – argumentuotas ir objektyvus prezidento elgesio (veiksmų, sprendimų bei kalbėjimo) įvertinimas.

Tenka konstatuoti, kad minėtas analizės (pasisakymo) objektas lėmė nors ir racionalų, tačiau akseologinį diskursą. Kitais žodžiais tariant, prezidentas bei jo aplinka apeliavo į žmonių jausmus, emocijas, o kultūrinis elitas viešąją nuomonę bandė paveikti racionalia argumentacija. Ir vieniems, ir kitiems pasirinkus retorinę įtikinėjimo strategiją, buvo įsitraukta į politinį konfliktą. Diskursas, kuris organizuojamas paveikti sakymo adresatą, palenkti jį į savo pusę yra ne kas kita kaip tekstinė varžymosi/ kovos atmaina. Ar įmanoma neutrali skandalo analizė? Ar akademinis reiškinio vertinimas gali būti nešališkas ir objektyvus?

Siūlomas pranešimas ne tik provokuotų panašius metodologinius svarstymus, bet stengtųsi išnagrinėti politinės komunikacijos spaudoje ypatymus ir nustatyti žiniasklaidos vaidmenį politinio konflikto metu. Dėmesys būtų skiriamas būdų, kuriais spauda formuoja tokią sakymo adresato sąmonę, kuri išmoksta priimti skandalą kaip gyvenimo formą, o katastrofą kaip foną, analizei. Tyrimas remtųsi 3 nacionalinių dienraščių – Lietuvos ryto, Respublikos ir Verslo žinių – kiekybine turinio analize bei semiotinėmis reikšmės nustatymo procedūromis.

